Springbokke gevra om wit linte te dra teen plaasaanvalleFoto: ASICS / SA Rugby. Die Vryheidsfront Plus het ŉ beroep op die Suid-Afrikaanse Rugbyunie (Saru) gedoen dat die nasionale span Saterdag tydens sy kragmeting met Nieu-Seeland ŉ wit lint uit solidariteit met die landbougemeenskap dra. “Plaasaanvalle is ŉ saak van nasionale belang. Plaasaanvalle en -moorde is vroeër vanjaar in die parlement as ŉ saak van ‘dringende openbare belang’ gedebatteer. Plaasmoorde bring voedselsekerheid in die gedrang en het daarom ŉ direkte impak op al die inwoners van die land, wit en swart,” het Pieter Groenewald, leier van die VF Plus, gesê. Volgens Groenewald toon beskikbare statistieke aan dat daar sedert Januarie vanjaar al meer as 60 mense in meer as 277 aanvalle op plase vermoor is. “Dit is veel meer as die sowat 50 mense wat verlede jaar in 457 aanvalle vermoor is aangesien dit nou eers begin Oktober is.” Groenewald het gesê niemand in die land kan die desperate situasie van die landbougemeenskap ontken nie. “Selfs die minister van polisie, Fikile Mbalula, toevallig die vorige minister van sport, het onlangs gesê landelike veiligheid moet geprioritiseer word in ŉ poging om landbouers te beskerm,” het Groenewald bygevoeg. “Die VF Plus vra daarom dat almal in die land, ongeag hul politieke oortuiging, Saterdag ŉ wit lint op die bors dra. Dit is om te wys dat hierdie veldtog niks met politiek te make het nie, maar uit erkenning dat ŉ groep mense wat onontbeerlik is vir die suksesvolle voortbestaan van die land en sy mense onder beleg is en almal se steun nodig het,” het Groenewald gesê. Saru het aan Maroela Media bevestig dat hy die skrywe ontvang het.